Í dag var tilkynnt um val á 20 manna æfingahópum karla og kvenna fyrir U20 ára landslið Íslands . Þar á meðal eru tveir strákar frá Selfoss Körfu , þeir Bergvin Einir Stefánsson og Arnór Bjarki Eyþórsson . Selfyssingarnir eru því orðnir þrír í æfingahópum yngri landsliða fyrir komandi verkefni í vor og sumar , en áður hafði verið tilkynnt um , og sagt frá hér á síðunni , val Rebeccu Jasmine Vokes-Pierre í U15 ára æfingahóp kvenna . U20 liðin taka þátt í Evrópukeppni í sumar ( FIBA European Championship ) , strákarnir í Georgíu í júlí og stelpurnar í Ísrael í ágúst . Bergvin er uppalinn hjá Njarðvík en kom í fyrra til okkar á lánssamningi . Hann skipti svo yfir í Selfoss í sumar og er lykilmaður í sterku unglingaflokksliði Selfoss / Hmarars / Hrunamanna , en leikur einnig með mfl. liðinu í 1. deild karla . Bergvin er hagvanur í U20 ára landsliðinu , lék með því á mótum sl. sumar . Svipaða sögu má segja af Arnóri Bjarka , hann er mikilvægur hlekkur í u.fl. liðinu og einnig í Selfossliðinu í m.fl. karla . Arnór hefur ekki áður tekið þátt í verkefnum yngri landsliða en stífar sumaræfingar og áframhaldandi vinnusemi í allt haust hafa skilað sér í miklum framförum og í framhaldinu tækifæri til að spreyta sig á æfingum með efnilegustu leikmönnum landsins – og að tryggja sér sæti í liðinu . Arnór Bjarki og Rebecca koma bæði úr yngriflokkastarfinu á Selfossi og er sérlega ánægjulegt að það góða starf sem Karl Ágúst hefur stjórnað undanfarin ár sé farið að bera ávöxt . Það er orðið nokkuð langt síðan við höfum átt fulltrúa í landsliðshópum og því erum við afar stolt af þessum ungmennum okkar . Til hamingju , öll þrjú .